དམངས་ཁྲོད་རྩོམ་རིག་ཁྲོད་རྩོམ་རིག་ཐམས་ཅད་ཀྱི་ཆེས་རྩ་བའི་རྣམ་པ་དང་མི་རིགས་སོ་སོ་གཅིག་མཐུན་གྱི་རིན་ཐང་གི་ལྟ་བ་དང་སྒྱུ་རྩལ་གྱི་གྲུབ་ཆའི་རྒྱུ་རྣམས་འདུས་ཡོད།དེར་བརྟེན་བོད་ཀྱི་དམངས་ཁྲོད་རྩོམ་རིག་ནི་རྩོམ་པ་པོའི་རྩོམ་རིག་གི་འབྱུང་ཁུངས་དང་རྨང་གཞི་ཡིན།བོད་ཀྱི་དམངས་ཁྲོད་རྩོམ་རིག་གི་ཤུགས་ན་མི་རིགས་རང་གི་ཐོན་སྐྱེད་བྱེད་སྟངས་དང་།འཚོ་བ་སྐྱོང་སྟངས།དེ་མིན་མི་རྣམས་ཀྱི་བློ་སྒོ་འབྱེད་སྟངས་དང་ཤེས་རིག་འཕེལ་ཚུལ་གྱི་ལོ་རྒྱུས་རྒྱུད་རིམ་རྣམས་འདུས་པ་མ་ཟད།འཚོ་གནས་ཀྱི་དགོས་མཁོ་ལས་གྲུབ་པའི་ཐོན་སྐྱེད་དང་འཚོ་བའི་སྐོར་གྱི་ཤེས་བྱ་དང་།མི་ཆོས་ཚུལ་ལུགས་སྐོར་གྱི་ཚད་མ་དང་རིན་ཐང་གི་ཚད་ཐིག་དང་།དེ་མིན་ཕུགས་བསམ་དང་བདེ་སྡུག་གི་སྣང་བ་སོགས་འདུས་ཡོད།དཔེར་ན།གླིང་རྗེ་གེ་སར་རྒྱལ་པོའི་སྒྲུངདང་།མི་རོ་རྩེ་སྒྲུངདང་།ཡེ་ཤེས་སྒྲོལ་མདང་།རྣམ་རྒྱལ་ཚེ་ལོའི་གཏམ་རྒྱུདདང་།སྲིད་པའི་ཆགས་གླུདང་།དེ་མིན་བྱིས་སྒྲུང་སྣ་ཚོགས་ལས་བོད་ཀྱི་གནའ་མི་ཚོས་རང་བྱུང་ཁམས་ཆེན་པོ་དང་།མིའི་རིགས་དང་མི་རང་ཉིད་སྐོར་གྱི་གསང་བ་མང་བོར་འཚོལ་རྟོག་ཞིབ་འཇུག་བྱེད་པའི་སྤྲོ་སེམས་དང་ཞུམ་པ་མེད་པའི་སྙིང་སྟོབས་སོགས་ཚད་འདྲ་མིན་དུ་མཚོན་ཡོད་དེ།དཔེར་ན།དཔའ་པོ་ལ་བསྟོད་པ་དང་།དགེ་བའི་ལས་ལ་སྐུལ་མ་དང་ཉེས་སྤྱོད་ལ་ཆད་པ་དང་།ཞི་བདེ་ལ་ཡིད་སྨོན་དང་།རང་མོས་ཀྱི་མཛའ་མཐུན་ལ་བསྟོད་སྔགས་བྱེད་པ་ལ་སོགས་ཀྱི་ཕུགས་བསམ་གྱི་འདུན་པ་ཤུགས་དྲག་ཅིང་ཕུན་སུམ་ཚོགས་པའི་ནང་སེམས་ཀྱི་བདེ་སྡུག་གི་སྣང་བ་དང་མཛེས་སྡུག་ལྡན་ཞིང་ངོ་མཚར་བའི་རྟོག་པ་འོག་འགྱུའི་འཇིག་རྟེན་རྣམས་བོད་ཀྱི་དམངས་ཁྲོད་རྩོམ་རིག་ཏུ་མངོན་ཤུགས་གང་རུང་ནས་མཚོན་བཞིན་ཡོད།དེ་ལས་ཀྱང་སྲིད་དབང་སྒེར་གཅོད་ཀྱི་ལམ་ལུགས་ལ་ཐད་ཀར་ངོ་རྒོལ་བྱེད་པ་དང་ཆོས་ལུགས་ཀྱི་འདོད་སྤོང་གི་བསམ་བློར་དགག་པ་རྒྱག་པ་དང་།མིའི་འཚོ་གནས་ཀྱི་འདོད་པ་དང་མི་གཤིས་ཀྱི་རང་མོས་ཀྱི་འཕེལ་རྒྱས་ཀྱི་དབང་ཐང་ལ་ཁས་ལེན་བྱེད་པ་དང་།རང་མོས་དང་ཞི་བདེ་ལ་སྨོན་པའི་བསམ་འདུན་མཚོན་པ།གཞན་ཡང་འོག་རིམ་གྱི་ངལ་རྩོལ་མང་ཚོགས་ཀྱི་འཚོ་གནས་ལ་སེམས་འཁུར་དང་བསམ་གཞིགས་བྱེད་པའི་འདུན་པ་མཚོན་ཡོད།ཟོལ་མེད་དྲང་གཏམ་དང་གསོན་ཉམས་ལྡན་པའི་མང་ཚོགས་ཀྱི་ཁ་རྒྱུན་གྱི་སྐད་ཆ་བེད་སྤྱད་ནས་སྒྱུ་རྩལ་སྣང་བརྙན་གསར་སྐྲུན་དང་གཏམ་རྒྱུད་ཀྱི་བྱུང་བ་བརྗོད་པ།མར་ཁེ་སིས་གསུངས་པ་ནང་བཞིན།སྐད་ཆ་ནི་སེམས་པ་ཐད་ཀར་མཚོན་བྱེད་ཅིག་ཡིན།ཞེས་པ་ལྟར།སྐད་ཆ་ལ་བརྟེན་ནས་སྤྱི་ཚོགས་འཚོ་བ་དང་འཇིག་རྟེན་དང་མི་ཚེའི་ཉམས་ལེན་ལས་སྐྱེས་པའི་ཚོར་བ་དང་རྟོགས་པ་དང་།བདེ་སྡུག་གི་སྣང་བ་སོགས་ཐད་ཀར་བརྗོད་པའམ་མཚོན་པ་དང་།དེ་མིན་སྐད་ཆ་ལས་མི་གཤིས་ཀྱི་མཛེས་པ་དང་རང་མོས་ཀྱི་འདུན་པ་ལ་ཁས་ལེན་དང་ཡིད་སྨོན་གྱི་སེམས་མཚོན་པར་བྱེད་དོ།།གླིང་རྗེ་གེ་སར་རྒྱལ་པོའི་སྒྲུངདངམི་རོ་རྩེ་སྒྲུངལ་སོགས་པའི་བོད་ཀྱི་དམངས་ཁྲོད་ཀྱི་གླུ་མ་བཤད་ཀྱི་གཏམ་རྒྱུད་ཀྱིས་བོད་ཀྱི་དོན་བརྗོད་རྩོམ་རིག་གི་འཕེལ་རྒྱས་ལ་ས་བོན་བཏབ་ཡོད་དེ།བོད་ཀྱི་སྲོལ་རྒྱུན་གྱི་རྩོམ་པ་པོའི་རྩོམ་རིག་དང་དམངས་ཁྲོད་རྩོམ་རིག་གཉིས་ཀྱིས་བོད་ཀྱི་དེང་རབས་རྩོམ་རིག་གི་འཕེལ་རྒྱས་ལ་རྒྱ་ཆེ་ཞིང་གཏིང་ཟབ་པའི་ལོ་རྒྱུས་རིག་གནས་ཀྱི་ནང་དོན་དང་བསམ་བློའི་རྒྱུ་ཕུན་སུམ་ཚོགས་པར་བཏོན་པ་དེ་དག་ནི་བོད་ཀྱི་དེང་རབས་རྩོམ་རིག་གི་འབྱུང་ཁུངས་དང་འཕེལ་རྒྱས་ཀྱི་ཞིང་ས་གཤིན་པོའམ་ཕ་གཞིས་ཡིན་པར་གོར་མ་ཆག